Úrad vlády SR						 Na rokovanie vlády SR
Sekcia hospodárskej politiky					 dňa 21.5.2003 
									 k číslu: 3164/2003
									 k bodu: 18

S t a n o v i s k o

k Správe o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám

I.

	Materiál na rokovanie vlády SR predkladá minister životného prostredia na základe uznesenia vlády SR č. 907/2002, podľa ktorého bolo uložené ministrovi životného prostredia každoročne k 30. aprílu predkladať na rokovanie vlády informáciu o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám. 

	Predložený materiál (s názvom správa) hodnotí výsledky monitorovania geologických faktorov životného prostredia v 13 podsystémoch čiastkového monitorovacieho systému – geologické faktory a v samostatnej časti sa zaoberá problematikou povodní. V prílohách sú tieto aktivity podrobnejšie charakterizované aj s uvedením ďalšieho postupu a príslušných opatrení. Finančné nároky realizácie navrhovaných opatrení sú pre obdobie do roku 2010 kvantifikované vo výške 21,8 mld. Sk. 

	Doložka finančných, ekonomických, environmentálnych vplyvov a vplyvov na zamestnanosť je obsiahnutá v dodatku, ktorý bol zaregistrovaný na Úrade vlády SR dňa 12. mája 2003.  

II.

	V rámci medzirezortného pripomienkového konania bolo oslovených 27 subjektov, z ktorých iba MF SR a MK SR uplatnili k predloženej správe po 1 pripomienke. Predkladatelia pripomienku MF SR (v ktorej ministerstvo financií navrhlo upraviť text bodu B.1. návrhu uznesenia) akceptovali, pripomienka MK SR bola  akceptovaná čiastočne. 

III.

	Náklady na monitoring geologických faktorov životného prostredia v 13 podsystémoch čiastkového monitorovacieho systému – geologické faktory predstavujú sumu 9 mil. Sk ročne. Podstatne finančne náročnejšie by mali byť navrhované preventívne a nápravné opatrenia (príloha 5), na ktoré by rezorty MŽP SR, MV SR a MVRR SR mali do roku 2010 vynaložiť až 21 284,5 mil. Sk, pričom ťažisko nákladov by malo znášať MŽP SR s 20 972 mil. Sk. Pre rok 2004 budú uvedené 3 rezorty požadovať zo štátneho rozpočtu 3108,5 mil. Sk.  Ďalšie náklady vo výške cca 125 mil. Sk si vyžiadajú nápravné opatrenia na elimináciu povodňového a zosuvného rizika (príloha 4). Jedným z prínosov realizácie navrhovaných opatrení bude nárast zamestnanosti asi o 500 osôb v dotknutých regiónoch.

	Uvedené finančné prostriedky by mali byť v zmysle návrhu uznesenia uplatňované príslušnými rezortmi v rámci tvorby štátneho rozpočtu na príslušný rok. 

	Realizácia navrhovaných (v každom prípade opodstatnených) opatrení bude znamenať značnú záťaž pre štátny rozpočet. Preto podľa nášho názoru správa mala posúdiť i možnosti financovania navrhnutých opatrení aj z iných zdrojov, napríklad z fondov Európskej únie.

	K predloženému materiálu nemáme ďalšie pripomienky a odporúčame vláde SR materiál schváliť a prijať navrhované uznesenie. 

Bratislava 15.5.2003